Ma voor kind vermoor(Argieffoto: Unsplash) ŉ Ouerpaar is Maandagaand in hul huis in Motherwell in Gqeberha doodgeskiet terwyl hul vyfjarige seuntjie, nog twee kinders en ’n familielid (wat glo verstandelik gestrem is) ook in die huis was. Volgens Priscilla Naidu, polisiewoordvoerder, is die 34-jarige ma ten aanskoue haar eie kind, asook twee kinders van familielede, onderskeidelik vyf en sewe, in die kop geskiet terwyl hulle televisie gekyk het. Die man is in ’n slaapkamer oorval waar hy verskeie kere geskiet is. Die voorval het in Bikanastraat in NU1 plaasgevind. Die polisie het die slagoffers as Zimkita en Siyabulela Takuta geïdentifiseer. Die kinders en die volwasse familielid was tot omstreeks 10:00 die volgende dag in die huis, toe die ma van die ander twee kinders hulle gaan haal en op die gruvonds afgekom het. Naidu sê die motief vir die moorde is onbekend, en dat die polisie sy 72‑uur‑aktiveringsplan in werking gestel het om die verdagtes op te spoor. Twee moordsake word ondersoek. Enigeen met inligting kan kapt. Monde Sitole by 082 457 2812 kontak.